**Suunnitelman selostus 27.5.2020**

**LAAJALAHDEN KATUJEN YLEISSUUNNITELMAN LUONNOKSET NÄHTÄVILLÄ**

**Yleissuunnitelma määrittää jatkosuunnittelun reunaehdot**

*Laajalahden katujen yleissuunnitelman laatiminen käynnistyi alkuvuonna. Suunnitelmassa keskitytään katujen liikenneturvallisuuden sekä kevyen liikenteen yhteyksien parantamiseen. Lisäksi arvioidaan melunsuojauksen tarve, tutkitaan hulevesitilannetta ja hulevesien hallinnan tarvetta sekä suunnitellaan viihtyisää katuympäristöä.*

*Helmikuun lopulla järjestetystä asukastilaisuudesta, Laajalahti ry:n vuosikokouksesta ja Otakantaa.fi-alustalla käydystä vilkkaasta keskustelusta on saatu arvokasta tietoa suunnittelutyön tueksi. Nyt nähtävillä oleviin periaatteellisiin suunnitelmaluonnoksiin toivotaan kommentteja ja huomioita 31.7. saakka.* Koronatilanteen salliessa syksyllä järjestetään vielä toinen asukastyöpaja, jossa esitellään annettujen kommenttien perusteella jatkojalostettuja suunnitelmia. Lisäksi alueen asukkailla on vielä syksyn asukastyöpajassa mahdollisuus keskustella suunnitelmaratkaisuista kaupungin edustajien ja suunnittelijoiden kanssa.

**Sujuvuutta liikenteeseen**

Raide-Jokerin rakentaminen ja Kehä I:n parantaminen ovat aiheuttaneet tilapäisiä vaikutuksia Laajalahden liikenteeseen. Yleissuunnitelmatyössä on mallinnettu suunnittelualueen katujen liikennemäärät vuoden 2018 lähtötilanteessa sekä ennustevuosina 2030 ja 2050 ohjaamaan alueen suunnitteluratkaisuja.

Nykyinen etelä-pohjoissuuntainen pyöräilyn pääreitti kulkee Kirvuntiellä ja Muolaantiellä. Turvesuontiellä kulkee pyöräilyn itä-länsisuuntainen seutureitti. Erityisesti näillä reiteillä pyöräliikenteen sujuvuuteen panostetaan toimivilla suunnitelmaratkaisuilla. Kirvuntielle ja Muolaantielle on suunniteltu yksisuuntaiset 1,5 m leveät pyöräkaistat ajoradan molemmin puolin välille Kyyrölänkuja- Veteraanipolku. Pyöräkaistat on katualueen kapeuden vuoksi sijoitettu ajoradan tasoon. Turvesuontielle on suunniteltu kadun molemmille puolille erotetut jalankulku- ja pyörätiet. Turvesuontien ja Kirvuntien liittymässä sivusuunnille on varattu tilaa pyörätaskuille, ja pääsuunnalle pitkää käännöstä palveleva pyöräilijän odotustila. Kehä I:n varrella kulkee muiden hankkeiden yhteydessä baanaksi parannettava pyöräily-yhteys.

Heinjoenpolku, Jaakkimanpolku ja Veteraanipolku sekä alueen halki etelä-pohjoissuunnassa Vuokselantieltä Kurkijoentielle kulkeva puistoraitti on suunniteltu yhdistetyksi jalkakäytävä- ja pyörätieksi. Kurkijoentielle, Kaukolantielle, Räisäläntielle sekä Kirvuntielle Veteraanipolusta pohjoiseen on suunniteltu sekaliikenne, jossa pyöräily on ohjattu ajoradalle.

Kirvuntien nykyisten kadunvarsipysäköintipaikkojen määrää joudutaan vähentämään uusien pyöräkaistojen vaatiman tilantarpeen ja katualueen kapeuden vuoksi. Laajalahden päiväkodin kohdalle pyritään sijoittamaan muutama lyhytaikaista pysäköintiä palveleva saattopaikka.

Kurkijoentien ajorataa ja erotusaluetta on suunniteltu kavennettavaksi, jotta kadun ajonopeuksia saadaan hillittyä ja pohjoisreunalle järjestettyä tilaa uudelle linja-autopysäkille. Kurkijoentien pohjoisreunan uusi pysäkki korvaa Antreantien itäpäässä Raivaaja-aukiolla sijainneen pysäkin. Kurkijoentien uuden linja-autopysäkin yhteyteen on suunniteltu Kurkijoentien ylittävä suojatie, joka parantaa myös jalankulkuyhteyksiä kadun pohjoispuolisille kiinteistöille.

Alueen linja-autopysäkkijärjestelyjä parannetaan toimivan joukkoliikenteen turvaamiseksi. Linja-autopysäkkejä on suunniteltu uudelleen. Muolaantiellä Makslahdentien ja Vuokselantien liittymässä nykyiset pysäkit on suunniteltu korvattavaksi ajoratapysäkeillä, jotka pyritään sijoittamaan liikenneturvallisuussyistä riittävän kauas Muolaantien ylittävistä suojateistä. Kirvuntien pohjoispäähän keskeiselle paikalle ostoskeskuksen kohdalle on suunniteltu linja-autopysäkkipari. Kurkijoentien eteläreunassa kirjaston kohdalla nykyinen pysäkki parannetaan kahdelle bussille mitoitetuksi ajoratapysäkiksi.

Kurkijoentieltä Turvesuontielle puistoraitin alla kulkeva nykyinen HSY:n runkovesijohto on suunniteltu uusittavaksi Kivuntielle katujen saneerauksen yhteydessä.

**Hulevedet osana kaupunkiympäristöä**

Katuympäristöä ja puistoalueita suunnitellaan alueen luonnonläheinen identiteetti sekä alueen halki kulkeva liito-oravareitti huomioiden.

Katuympäristöön ja puistoihin on kaavailtu täydentävää, alueelle ominaista kasvillisuutta. Räisälänpuiston, Raivaaja-aukion ja Jaakkimannotkon viihtyisyyttä ja toiminnallisuutta pyritään parantamaan. Tavoitteena on lisäksi kohottaa alueen kaupunkikuvallista ilmettä sen alkuperäinen identiteetti huomioon ottaen. Suunnittelualueen halki etelä-pohjoissuunnassa kulkevaa liito-oravayhteyttä pyritään vahvistamaan täydennysistutuksin.

Hulevedet ovat maan pinnalta, rakennusten katoilta tai muilta vastaavilta pinnoilta pois johdettavaa sade- tai sulamisvettä. Alueen hulevesien hallinnan tavoitteena on kaupungin hulevesiohjelman mukaisesti vähentää hulevesien määrää ja laatuhaittaa sekä pyrkiä ulottamaan hallintatoimia mahdollisimman lähelle hulevesien syntypaikkaa. Suunniteltavilla toimenpiteillä vähennetään hulevesien Laajalahden luonnonsuojelualueelle aiheutuvaa kuormitusta sekä hillitään alueen tulvatilannetta.

Yleissuunnitelmatyössä on määritetty suunnittelualueen hulevesien valuma-alueet ja virtausreitit sekä mitoitettu alustavien kaupungin yleisille alueille sijoittuvien hulevesien hallintarakenteiden tilavaraukset. Hulevesien viivytysrakenteet viivyttävät ja parantavat hulevesien laatua ja elävöittävät viheralueita. Alustavasti hulevesiä on suunniteltu viivytettäväksi luontevissa paikoissa Turvesuontien pohjoislaidalla.

**Meluntorjuntaa suunnitellaan liikenne-ennusteen mukaisesti**

Suunnittelualueen kaduista on laadittu nykytilanteen melumallinnus, jonka perusteella liikenteen aiheuttama päiväajan melutason ohjearvo 55dB ylittyy osalla alueen kiinteistöistä ja aiheuttaa meluntorjunnan tarpeen. Suunnittelualueella liikenteen melua aiheutuu sekä alueen sisäisiltä kaduilta että lähellä kulkevilta Turunväylältä ja Kehä I:ltä, joiden yhteisvaikutus on otettu suunnittelussa huomioon. Suunnittelu etenee ennustetilanteen mukaisten liikennemäärien pohjalta tehtävällä melumallinnuksella, jonka perusteella esitetään meluntorjunnan ohjeet ja suositukset, kuten alustavien meluesteiden mitat ja sijoittuminen, ohjaamaan myöhemmin tapahtuvaa tarkempaa suunnittelua.